Valg: Når partiet Stram Kurs holder valgfest på onsdag på Christiansborg, får pressen ikke adgang til festlighederne. Det bekræfter Stram Kurs' spidskandidat i Sydjyllands Storkreds, Carsten Normann Munk og Stram Kurs' pressechef over for avisen Danmark.

Partiet holder ellers en fest på Christiansborg i lighed med de fleste andre partier, men helt usædvanligt vil pressen som udgangspunkt ikke have adgang til lokalet, hvor partiets kandidater opholder sig. Ifølge partiet skyldes det dårlige erfaringer med pressen i valgkampen.

- Der er en generel opfattelse af, at vi ikke er blevet særligt pænt behandlet af pressen, siger Carsten Normann Munk.

Hvad tænker du konkret på?

- Det er det hav af artikler, hvor der er blevet gravet op i Rasmus' privatliv, og artikler om, at jeg vil smide min egen kone ud. Det er jeg ærligt talt ikke imponeret over, siger han.

Han henviser blandt andet til Avisen Danmarks afsløringer af, hvordan Rasmus Paludan i flere år har chikaneret en tidligere medstuderende fra Ribe og JydskeVestkysten, der har fortalt, at Carsten Normann Munks egen filippinske kone ifølge partiets partiprogram ikke ville kunne blive i Danmark.

- Men det betyder ikke, at der ikke bliver pressekontakt. Det foregår bare uden for lokalet, siger Carsten Normann Munk, der fortæller, at kandidaterne jævnligt vil bevæge sig uden for læsesalen på Christiansborg, hvor festen bliver afholdt, for at tale med pressen.